至正辛丑秋七月十有三日唱和诗得僧字
丘民 (Yuan)
上方郁嵯峨，遥睇青云层。馀霏不成霭，朝阳射觚棱。双湖镜光彻，凉飙涤烦蒸。轻裳欲飘飖，短发仍鬅鬙。纵观极夷旷，颇觉秋气澄。载瞻雷音堂，招摇肃高僧。英英竹坞云，耿耿萝龛灯。氍毹天花满，炉香夕烟凝。散坐百虑息，幽怀讵能胜。涧泉煮芹葵，山盘罗芡菱。伊余风姿美，歌游厕宾朋。世事良可叹，有酒当如渑。